Et uheld gav søndag store trafikale problemer på motorvejen E45 i nordgående retning. En yngre kvinde mistede af ukendte årsager herredømmet over sin bil og ramte ind i autoværnet på motorvejen. Hendes airbag blev udløst, men der skete ikke den store personskade, og ingen andre bilister var involveret. Det fortæller indsatsleder ved Nordjyllands Beredskab René Nikolajsen. - Hun havde ondt i ryggen og nakken, så ambulancefolkene bad os om at fjerne taget og hive hende ud på et spineboard. Hun er blevet kørt på Aalborg Universitetshospital til undersøgelse, men jeg ved ikke, om der var noget alvorligt galt. Hun var frisk i hovedet og til at snakke med, siger René Nikolajsen. Efter kvinden var hjulpet ud, blev hendes bil skubbet ind til siden, og motorvejen er igen åben for trafik. Der er dog stadig en smule køproblemer. Uheldet fandt sted mellem afkørsel Hobro V og Onsild ved jernbanepassagen, der går over motorvejen.

Opsummering:
Et solouheld spærrede søndag eftermiddag motorvejen E45 i nordgående retning, men 16.40 er der igen åben for trafik.